b'\n_START_ARTICLE_\nHoratio Herbert Kitchener\n_START_SECTION_\nOr\xc3\xadgens\n_START_PARAGRAPH_\nKitchener va n\xc3\xa9ixer prop de Listowel, al comtat de Kerry, a Irlanda, fill del tinent coronel Henry Horatio Kitchener (1805-1894) i de Frances Anne Chevallier (+1864). La fam\xc3\xadlia tenia un notable rerefons anglo-irland\xc3\xa8s: el seu pare havia comprat feia poc terres a Irlanda sota un scheme per encoratjar la compra de terra despr\xc3\xa9s de la fam de la patata. L\'any que la seva mare mor\xc3\xad de tuberculosi s\'havien traslladat a Su\xc3\xafssa, intentant millorat les seves condicions. All\xc3\xa0, el jove Kitchener s\'educ\xc3\xa0, aix\xc3\xad com a la Reial Acad\xc3\xa8mia Militar, Woolwich. Pro-franc\xc3\xa8s i desitjant entrar en acci\xc3\xb3, s\'un\xc3\xad a una unitat d\'ambul\xc3\xa0ncies francesa durant la Guerra Francoprussiana. El seu pare el port\xc3\xa0 de tornada a Anglaterra despr\xc3\xa9s que emmalalt\xc3\xads de pneum\xc3\xb2nia despr\xc3\xa9s d\'ascendir en un globus per tal de veure l\'Ex\xc3\xa8rcit del Loire en acci\xc3\xb3. Va ser comissionat als Enginyers Reials el 4 de gener de 1871. El seu servei a Fran\xc3\xa7a havia violat la neutralitat brit\xc3\xa0nica, motiu pel qual va rebre la reprimenda del Duc de Cambridge, el comandant en cap. Serv\xc3\xad a Palestina, Egipte i Xipre, aprenent \xc3\xa0rab i prepar\xc3\xa0 detallats mapes topogr\xc3\xa0fics de la regi\xc3\xb3.\n_START_SECTION_\nEgipte, Sudan i Khartum\n_START_PARAGRAPH_\nKitchener serv\xc3\xad posteriorment com a vicec\xc3\xb2nsol a Anat\xc3\xb2lia i, el 1983, com a capit\xc3\xa0 brit\xc3\xa0nic per\xc3\xb2 amb el rang turc de binbashi (major), en l\'ocupaci\xc3\xb3 d\'Egipte, que es convertiria en un estat titella brit\xc3\xa0nic, i en el que el seu ex\xc3\xa8rcit estaria comandat per oficials brit\xc3\xa0nics entre 1883 i fins a 1950; i l\'any seg\xc3\xbcent va ser ajudant de camp durant la fracassada expedici\xc3\xb3 de socors de Gordon al Sudan. D\'acord amb els informes verbals de William Forde, que va ser el seu ordenan\xc3\xa7a, era reverenciat pels seus homes pel seu lideratge i el tracte considerat vers els seus subordinats. Amb el seu coneixement de l\'\xc3\xa0rab, Kitchener va poder barrejar-se amb la gent. En aquella \xc3\xa8poca, la seva promesa, i possiblement l\'\xc3\xbanica dona que estim\xc3\xa0 en tota la seva vida, Hermione Baker (filla del paix\xc3\xa0 Valentine Baker), va morir de febre tifoide a Cairo; posteriorment ja no va tenir fills, tot i que cri\xc3\xa0 la seva cosina Bertha Chevallier-Boutell, filla de Sir Francis Hepburn de Chevallier-Boutell._NEWLINE_El major Kitchener serv\xc3\xad a la Campanya del Nil de 1884-85 com a oficial d\'intel\xc2\xb7lig\xc3\xa8ncia. Al final dels 1880 va ser Governador dels Territoris del Mar Roig (la qual cosa equivalia en poc m\xc3\xa9s que el port de Suakin), amb el rang de coronel temporal. Durant una batussa va quedar seriosament ferit a la mand\xc3\xadbula, havent de marxar a Anglaterra per recuperar-se. Tamb\xc3\xa9 va participar en la batalla de Toski (1889). Havent esdevingut Sirdar de l\'ex\xc3\xa8rcit egipci el 1892 (amb rang de brigadier i de major general a l\'ex\xc3\xa8rcit brit\xc3\xa0nic) el 1896 comand\xc3\xa0 les seves forces angloeg\xc3\xadpcies cap a les fonts del Nil, construint un ferrocarril per transportar armes i refor\xc3\xa7os, i derrotant els sudanesos a la batalla d\'Omdurman del 2 de setembre de 1898, prop de Kharthoum._NEWLINE_La segona expedici\xc3\xb3 de Kitchener al Sudan (1886-99) li va donar fama nacional, sent nomenat de la Reina Vict\xc3\xb2ria i nomenat Cavaller Comandant de l\'Orde del Bany; per\xc3\xb2 aquesta campanya tamb\xc3\xa9 va fer la seva brutalitat infame, un aspecte de les seves t\xc3\xa0ctiques que es coneixeria arreu despr\xc3\xa9s de la Guerra B\xc3\xb2er. Despr\xc3\xa9s de la vict\xc3\xb2ria a Omdurman, les restes del Muh\xc3\xa0mmad \xc3\x80hmad van ser exhumades i escampades._NEWLINE_Possiblement Kitchener evit\xc3\xa0 la guerra entre Fran\xc3\xa7a i el Regne Unit quan es mostr\xc3\xa0 ferm per\xc3\xb2 no violent amb l\'expedici\xc3\xb3 militar francesa del capit\xc3\xa0 Marchand que volia reclamar Fashoda, en el que es conegu\xc3\xa9 com l\'incident de Fashoda._NEWLINE_Va ser fet Bar\xc3\xb3 Kitchener de Khartoum i d\'Aspall al Comtat de Suffolk el 31 d\'octubre de 1898 com un t\xc3\xadtol de la vict\xc3\xb2ria en reconeixement dels seus \xc3\xa8xits; i comen\xc3\xa7\xc3\xa0 un programa per restaurar el bon govern al Sudan. El programa es basava en l\'educaci\xc3\xb3, amb el Gordon Memorial College com a punt de suport, i no estava dirigit a la quitxalla de l\'elit, sin\xc3\xb3 que tots els nens podien dirigir-se per estudiar-hi._NEWLINE_Orden\xc3\xa0 que les mesquites de Khartoum fossin reconstru\xc3\xafdes i institu\xc3\xad reformes per tal de recon\xc3\xa8ixer el divendres (el dia sant musulm\xc3\xa0) com a dia oficial de descans, garantint la llibertat de religi\xc3\xb3 per a tots els ciutadans del Sudan. Tamb\xc3\xa9 intent\xc3\xa0 evitar que els missioners evang\xc3\xa8lics intentessin convertir els musulmans al cristianisme.\n_START_SECTION_\nGuerra dels B\xc3\xb2ers\n_START_PARAGRAPH_\nKitchener es va unir als refor\xc3\xa7os brit\xc3\xa0nics de Lord Frederick Roberts enviats a Sud-\xc3\xa0frica el desembre de 1899, despr\xc3\xa9s de l\'esclat de la Segona Guerra dels B\xc3\xb2ers. Com cap de l\'Estat Major (1900-1902) durant la Segona Guerra B\xc3\xb2er va jugar un paper clau en la conquesta de les rep\xc3\xbabliques B\xc3\xb2er. El novembre de 1900 va substituir a Roberts com a Comandant a Cap de les tropes brit\xc3\xa0niques, ja que aquest s\'havia posat malalt._NEWLINE_Les tropes convencionals dels b\xc3\xb2ers van ser derrotades r\xc3\xa0pidament, per\xc3\xb2 l\'intent de firmar un tractat de pau i reconciliaci\xc3\xb3 el febrer de 1901 va fracassar a causa del vet del govern brit\xc3\xa0nic. La guerra es va reprendre llavors, ara convertida en una guerra de guerrilles contra els grangers b\xc3\xb2ers, en la qual Kitchener va posar en pr\xc3\xa0ctica les t\xc3\xa0ctiques de Roberts despr\xc3\xa9s de modificar-les per fer-les m\xc3\xa9s eficaces._NEWLINE_La campanya subseg\xc3\xbcent va ser brutal. Es va intentar eliminar totalment qualsevol suport que la poblaci\xc3\xb3 civil pogu\xc3\xa9s brindar als combatents b\xc3\xb2ers, practicant una pol\xc3\xadtica de terra cremada. Les granges van ser incendiades i es va estendre la construcci\xc3\xb3 de blocaos (fortins de fusta prefabricats, capa\xc3\xa7os de desarmar-se, transportar-se i tornar a armar-se all\xc3\xa0 on fessin falta). Kitchener va tenir aix\xc3\xad mateix el dubt\xc3\xb3s honor d\'organitzar el primer sistema de camps de concentraci\xc3\xb3 el segle\xc2\xa0xx, on prop de vint mil dones, nens i homes b\xc3\xb2ers, tots ells civils, van morir de gana i mala atenci\xc3\xb3 entre 1900 i el final de la guerra el 1902. Ni tan sols la seva popularitat pr\xc3\xa8via no va poder salvar-lo de la cr\xc3\xadtiques generalitzades a Gran Bretanya, la resta d\'Europa i, \xc3\xb2bviament, Sud-\xc3\xa0frica. El seu major cr\xc3\xadtic en aquest sentit va ser la treballadora humanit\xc3\xa0ria Emily Hobhouse, origin\xc3\xa0ria de Cornualles._NEWLINE_La gran majoria dels guerrillers b\xc3\xb2ers no eren soldats professionals i per tant no portaven uniforme militar, sin\xc3\xb3 que combatien amb la seva indument\xc3\xa0ria civil. Despr\xc3\xa9s de les llargues campanyes, aquesta vestimenta poc adequada quedava feta esquin\xc3\xa7alls i els rebels es veien obligats a posar-se els uniformes dels soldats brit\xc3\xa0nics que capturaven o mataven, ja que els era impossible aconseguir vestimenta a les granges que els anglesos havien incendiat. Els brit\xc3\xa0nics van acusar llavors els b\xc3\xb2ers d\'intentar fer-se passar per soldats de la corona per poder passar desapercebuts i atacar aix\xc3\xad al contrari darrere de les seves l\xc3\xadnies. Kitchener va ordenar llavors que s\'execut\xc3\xa9s en l\'instant a qualsevol militar o civil capturat que port\xc3\xa9s un uniforme brit\xc3\xa0nic robat, encara que despr\xc3\xa9s se\'n va penedir i va tractar de negar davant del p\xc3\xbablic que ell hagu\xc3\xa9s redactat l\'esmentada ordre. L\'esc\xc3\xa0ndol va abastar les seves cotes m\xc3\xa9s altes quan nombrosos soldats australians, entre qui es trobava el soldat de cavalleria i fam\xc3\xb3s poeta Breaker Morant, van ser arrestats i jutjats per un tribunal militar despr\xc3\xa9s d\'executar a sang freda a nombrosos presoners b\xc3\xb2ers (entre ells nens), diversos nadius africans i fins i tot a un missioner alemany, excusant-se en l\'ordre de Kitchener relativa als uniformes._NEWLINE_Els tinents Breaker Morant i Peter Handcock van ser declarats culpables i afusellats en Pietersburg el 27 de febrer de 1902, sent les seves sent\xc3\xa8ncies de mort firmades pel mateix puny de Kitchener. Aquesta decisi\xc3\xb3 \xc3\xa9s font de controv\xc3\xa8rsia fins i tot avui en dia, especialment a Austr\xc3\xa0lia, on s\'assegura que els dos militars van ser simples caps de turc en la lluita de Kitchener per remuntar la seva popularitat, que llavors queia en picat._NEWLINE_Despr\xc3\xa9s de sis mesos de tensi\xc3\xb3 es va firmar per fi el tractat fe Vereeniging de 1902. En els dies previs Kitchener s\'havia enfrontat repetidament al governador de la Col\xc3\xb2nia del Cap i al govern brit\xc3\xa0nic en el seu intent per acabar una vegada per sempre amb la guerra, encara que aix\xc3\xb2 signifiqu\xc3\xa9s firmar una pau que reconegu\xc3\xa9s certs drets als bo\xc3\xa9rs, entre ells un futur autogovern i la reconstrucci\xc3\xb3 de les seves propietats a c\xc3\xa0rrec de la corona brit\xc3\xa0nica. Sis dies despr\xc3\xa9s de l\'acord, Kitchener va ser nomenat vescomte de Khartum, Aspall i Vaal (Transvaal, Sud-\xc3\xa0frica).\n_START_SECTION_\nEstada a l\'\xc3\x8dndia i tornada a Egipte\n_START_PARAGRAPH_\nA continuaci\xc3\xb3, Kitchener va ser nomenat comandant en cap de les tropes brit\xc3\xa0niques a l\'\xc3\x8dndia, tasca que exerciria entre 1902 i 1909, durant les quals va reestructurar les desorganitzades forces colonials que operaven al pa\xc3\xads. Aix\xc3\xb2 el va conduir a un dur enfrontament amb el Virrei George Nathaniel Curzon Lord Curzon de Kedleston, que temia perdre el seu lloc en favor del nouvingut. El 1910, Kitchener va assolir el grau de mariscal de camp, per\xc3\xb2 Curzon va aconseguir esquivar amb \xc3\xa8xit el seu intent d\'arribar a ser nomenat virrey el 1911._NEWLINE_En no poder ser cap de la principal col\xc3\xb2nia brit\xc3\xa0nica, Kitchener va haver d\'acontentar-se amb el lloc d\'agent brit\xc3\xa0nic i c\xc3\xb2nsol general a Egipte (sent el virrei de facto), nominalment sota l\'autoritat d\'Abbas Hilmi II, kediv d\'Egipte i rei de Nubia, el Sudan, Kordufan i Darfur. El 29 de juny de 1914 va ser nomenat primer comte Kitchener de Khartum i Broome (Comtat de Kent, Anglaterra). De forma excepcional, se\'l va autoritzar a llegar el seu t\xc3\xadtol al seu germ\xc3\xa0 i al seu nebot, ja que Kitchener no estava casat ni tenia fills en aquell moment.\n_START_SECTION_\nPrimera Guerra Mundial\n_START_PARAGRAPH_\nEn esclatar la Primera Guerra Mundial, el primer ministre H. H. Asquith va nomenar r\xc3\xa0pidament a Horatio Kitchener com a nou Secretari d\'Estat de Guerra. Al contrari que la resta dels seus companys, Kitchener va predir que la guerra seria llarga, d\'almenys tres anys de durada, tindria un gran nombre de v\xc3\xadctimes i requeriria grans ex\xc3\xa8rcits amb qu\xc3\xa8 poder derrotar Alemanya. Organitz\xc3\xa0 el major ex\xc3\xa8rcit de voluntaris que la Gran Bretanya o l\'Imperi havien vist, el conegut com Ex\xc3\xa8rcit de Kitchener._NEWLINE_Va dirigir llavors una gran campanya de reclutament en la qual es van estendre els cartells amb la seva imatge, en els quals assenyalava al possible recluta sota el r\xc3\xa8tol Britons wants you o similars ("Els brit\xc3\xa0nics et criden" o "El teu pa\xc3\xads et necessita!"), que encara segueix sent una icona, i que serien el model del fam\xc3\xb3s I want you protagonitzat per l\'Oncle Sam als Estats Units a partir de 1917._NEWLINE_Despr\xc3\xa9s de l\'entrada de l\'Imperi Otom\xc3\xa0 a la guerra i el conseg\xc3\xbcent tancament dels Dardanels als aliats, Kitchener va proposar d\'obrir un front nou a la ciutat d\'Iskenderun, que seria enva\xc3\xaft per tropes de l\'ANZAC, el Nou Ex\xc3\xa8rcit i els reservistes indis. La ciutat escollida era la llar d\'una important poblaci\xc3\xb3 cristiana i el centre estrat\xc3\xa8gic de la xarxa ferrovi\xc3\xa0ria otomana. Tanmateix, el pla va ser rebutjat i substitu\xc3\xaft al seu lloc per la desastrosa Batalla de Gal\xc2\xb7l\xc3\xadpoli ( 1915- 1916) planificada per Winston Churchill. Kitchener va organitzar una significativa expansi\xc3\xb3 de la producci\xc3\xb3 de material b\xc3\xa8l\xc2\xb7lic per combatre a Alemanya al Front occidental. Va ser culpat per la mancan\xc3\xa7a de munici\xc3\xb3 durant la primavera de 1915 (un dels fets que comportarien la formaci\xc3\xb3 d\'un govern de coalici\xc3\xb3) el que va posar de nou la reputaci\xc3\xb3 de Kitchener sota m\xc3\xadnims, fins al punt que aquest va arribar a oferir la seva dimissi\xc3\xb3 a Asquith. El Primer Ministre, tanmateix, es va negar a acceptar-la, encara que li va retirar la responsabilitat sobre les municions, que va transferir a un nou ministeri sota la direcci\xc3\xb3 de David Lloyd George. El maig de 1916 va comen\xc3\xa7ar a preparar-se una missi\xc3\xb3 diplom\xc3\xa0tica a R\xc3\xbassia a la qual originalment havien d\'acudir Kitchener i Lloyd George, per\xc3\xb2 aquest, en l\'\xc3\xbaltim moment i massa atrafegat amb el seu nou ministeri, va abandonar la iniciativa i va deixar el seu control de forma completa al primer._NEWLINE_Uns dies abans d\'embarcar-se, Kitchener va comunicar a Edward Stanley la seva intenci\xc3\xb3 de pressionar diplom\xc3\xa0ticament a ambd\xc3\xb3s b\xc3\xa0ndols a fi d\'arribar a un comprom\xc3\xads que pos\xc3\xa9s fi a la guerra en poc temps, ja que temia que si deixava l\'assumpte a les mans dels pol\xc3\xadtics, la situaci\xc3\xb3 no solament s\'allargaria sin\xc3\xb3 que acabaria amb una pau massa "dolenta" que no faria sin\xc3\xb3 precipitar nous enfrontaments en el futur._NEWLINE_El 4 de juny de 1916 va acudir al Parlament del Regne Unit per respondre a les preguntes dels pol\xc3\xadtics sobre com funcionaven les \xc3\xbaltimes decisions sobre la guerra. La situaci\xc3\xb3 no podia ser pitjor en algunes q\xc3\xbcestions, com la dels dos milions de fusells que Kitchener havia encarregat a diverses ind\xc3\xbastries armament\xc3\xadstiques dels Estats Units al comen\xc3\xa7ament de la guerra i dels quals nom\xc3\xa9s se n\'havien lliurat 480 fins a la data. La construcci\xc3\xb3 de bucs per als navilis de guerra tampoc no anava gaire millor._NEWLINE_No obstant aix\xc3\xb2, Kitchener va detallar una s\xc3\xa8rie de mesures que havia pres a fi d\'assegurar-se subministraments alternatius. Gr\xc3\xa0cies a aix\xc3\xb2 va aconseguir guanyar-se el sonor suport de m\xc3\xa9s de 200 parlamentaris, entre qui es trobava George Arthur, el mateix que havia llan\xc3\xa7at una moci\xc3\xb3 de censura contra Kitchener a la Cambra dels Comuns del Regne Unit una setmana abans de la seva compareixen\xc3\xa7a en el parlament.\n_START_SECTION_\nMort\n_START_PARAGRAPH_\nDespr\xc3\xa9s de recalar a la base naval de Scapa Flow, Kitchener va embarcar en el creuer cuirassat HMS Hampshire per realitzar una missi\xc3\xb3 diplom\xc3\xa0tica a R\xc3\xbassia. El 5 de juny de 1916, mentre es dirigia al port d\'Arkh\xc3\xa0nguelsk, el Hampshire va xocar amb una mina submarina i es va enfonsar a l\'oest de les Illes \xc3\x92rcades. Nom\xc3\xa9s van sobreviure 12 homes dels m\xc3\xa9s de 650 que anaven a bord, entre els quals no es trobaven Kitchener (el cos del qual mai no va ser trobat) ni cap dels membres del seu gabinet. El mateix dia, l\'\xc3\xbaltima divisi\xc3\xb3 de l\'ex\xc3\xa8rcit de Kitchener creuava la Canal de la M\xc3\xa0nega i prenia posicions a Flandes i el nord de Fran\xc3\xa7a, on ajudarien a derrotar a l\'Imperi Alemany el 1918._NEWLINE_En con\xc3\xa8ixer-se la seva mort, la petita ciutat de Berl\xc3\xadn, a Ontario (el Canad\xc3\xa0), va ser rebatejada com a Kitchener en el seu honor. La Muntanya Kitchener, a les Muntanyes Rocalloses, va ser tamb\xc3\xa9 anomenada aix\xc3\xad en la seva mem\xc3\xb2ria i es va construir un monument dedicat a Kitchener en les seves immediateses._NEWLINE_Un mes despr\xc3\xa9s de la seva mort es va fundar el Lord Kitchener national Memorial Fund, destinat a ajudar a les v\xc3\xadctimes de la guerra, ja fos donant-los atenci\xc3\xb3 m\xc3\xa8dica o b\xc3\xa9 amb ajuda financera. Despr\xc3\xa9s de l\'armistici, la fundaci\xc3\xb3 va passar a concedir beques universit\xc3\xa0ries als soldats, exsoldats i fills de militars, tasca que continua fent en l\'actualitat._NEWLINE_Durant tota la seva vida adulta, Kitchener va ser un ma\xc3\xa7\xc3\xb3 dedicat i molt actiu, sent membre fundador de diverses L\xc3\xb2gies. Existeixen diverses l\xc3\xb2gies amb el seu nom. Despr\xc3\xa9s de la seva mort Kitchener va ser sovint recordat pel seu p\xc3\xb2ster, per\xc3\xb2 no pas com un gran administrador. Va ser criticat per Lloyd George, qui podria haver agafat part del m\xc3\xa8rit dels \xc3\xa8xits de Kitchener en el camp de la munici\xc3\xb3, a les seves "Mem\xc3\xb2ries de Guerra", entre d\'altres. Despr\xc3\xa9s de molts anys de comandar forces relativament petites a campanyes imperials, Kitchener havia aconseguit una mala reputaci\xc3\xb3 pel seu secretisme, la seva incapacitat d\'explicar les seves accions als seus col\xc2\xb7legues, i la seva desgana per organitzar i delegar._NEWLINE_Per\xc3\xb2 des de 1970 s\'han obert nous arxius i els historiadors han tingut material per rehabilitar la reputaci\xc3\xb3 de Kitchener. La seva visi\xc3\xb3 estrat\xc3\xa8gica de la I Guerra Mundial actualment \xc3\xa9s lloada, especialment el seu establiment de les bases per a l\'expansi\xc3\xb3 de la producci\xc3\xb3 de municions i el seu paper central en aixecar l\'ex\xc3\xa8rcit brit\xc3\xa0nic durant 1914 i 1915, aconseguint disposar d\'un ex\xc3\xa8rcit capa\xc3\xa7 de fer front al que s\'esperava dels brit\xc3\xa0nics al continent._NEWLINE_La sobtada desaparici\xc3\xb3 de Kitchener, unida al fet que el seu cos mai no va ser recuperat, va donar peu de seguida a m\xc3\xbaltiples teories de la conspiraci\xc3\xb3 que s\'han prolongat en major o menor mesura fins a l\'actualitat. La pedra angular d\'aquestes teories \xc3\xa9s el fet que el llavors Ministre de Municions i m\xc3\xa9s tard Primer Ministre David Lloyd George tenia previst embarcar al costat de Kitchener, per\xc3\xb2 va cancel\xc2\xb7lar el seu viatge en l\'\xc3\xbaltim moment, escapant-se aix\xc3\xad d\'una mort segura. Aix\xc3\xb2, unit a una suposada tardan\xc3\xa7a excessiva dels mitjans de rescat, ha portat a certs autors a especular amb la idea que Kitchener va ser en realitat assassinat pel mateix Govern Brit\xc3\xa0nic, o que almenys la seva mort resultava convenient per a Londres, que el veia com un militar antiquat que nom\xc3\xa9s podia ser un destorb en el desenvolupament de la guerra moderna. Tanmateix, si es t\xc3\xa9 en compte que la mort de Kitchener va causar una profunda repercussi\xc3\xb3 en l\'opini\xc3\xb3 p\xc3\xbablica brit\xc3\xa0nica i va ser extensament percebuda com un desastre per al desenvolupament de la guerra, aquesta idea s\'ha de considerar almenys inversemblant, per no dir cap altra cosa._NEWLINE_Despr\xc3\xa9s de la guerra, el poeta Lord Alfred Douglas va suggerir una nova conspiraci\xc3\xb3 en la qual assegurava l\'exist\xc3\xa8ncia de connexions entre la mort de Kitchener, la Batalla de Jutlandia i un acord subscrit entre Winston Churchill i certes organitzacions jueves. Churchill va denunciar llavors Douglas per difamaci\xc3\xb3 i va aconseguir que l\'escriptor fos internat durant sis mesos a pres\xc3\xb3. D\'altres van assegurar en el seu moment que el HMS Hampshire mai no va xocar amb una mina, sin\xc3\xb3 que va explotar per acci\xc3\xb3 d\'una c\xc3\xa0rrega explosiva allotjada pr\xc3\xa8viament al seu casc per agents de l\'Ex\xc3\xa8rcit Republic\xc3\xa0 Irland\xc3\xa8s (IRA), per als quals Kitchener, irland\xc3\xa8s ell mateix per\xc3\xb2 totalment lliurat a la causa de l\'Imperi brit\xc3\xa0nic, representava una amena\xc3\xa7a per a la independ\xc3\xa8ncia d\'Irlanda. Es pot esmentar que el fallit Al\xc3\xa7ament de Pasqua havia tingut lloc tan sols uns mesos abans de l\'incident._NEWLINE_Amb tota probabilitat, la m\xc3\xa9s espectacular de les teories de la conspiraci\xc3\xb3 relacionades amb la mort de Kitchener \xc3\xa9s la defensada el 1926 per l\'estafador Frank Power, que va assegurar que el cos de Kitchener va ser rescatat despr\xc3\xa9s del desastre per un pescador noruec. Power fins i tot va arribar a fer portar un ta\xc3\xbct des de Noruega i organitzar un enterrament solemne a la Catedral de Saint Paul. Tanmateix, les autoritats van intervenir i van ordenar l\'obertura del f\xc3\xa8retre en pres\xc3\xa8ncia de la policia i un distingit pat\xc3\xb2leg, que nom\xc3\xa9s van trobar un munt de quitr\xc3\xa0 en el seu interior a fi de fer-ho m\xc3\xa9s pesat. Encara que Power va ser atacat amb ferocitat per l\'opini\xc3\xb3 p\xc3\xbablica, l\'estafador mai no va arribar a ser processat per cap delicte._NEWLINE_El 1969, la pel\xc2\xb7l\xc3\xadcula Fraulein Doktor de Dino De Laurentiis va suggerir l\'exist\xc3\xa8ncia d\'un espia alemany que hauria descobert els preparatius del viatge de Kitchener i n\'hauria informat posteriorment al capit\xc3\xa0 del U-Boot 75.'